**अटल भूजल योजना के तहत प्रस्तावित 727 करोड़ रुपये के कार्य सितंबर माह तक पूर्ण करें**

**—शासन सचिव, भूजल विभाग**

जयपुर, 5 जुलाई। भूजल विभाग के शासन सचिव डॉ. समित शर्मा ने शुक्रवार को शासन सचिवालय में अटल भूजल योजना की सहयोगी विभागों की समीक्षा बैठक ली और संबंधित अधिकारियों को सभी प्रस्तावित कार्य इस वर्ष सितम्बर माह तक पूरा करने के निर्देश प्रदान किये।

उन्होंने पंचायती राज, जल संसाधन, वन, जलग्रहण एवम् भू जल संरक्षण विभाग के प्रस्तावित 727 करोड़ रुपये के कार्यों तथा कृषि एवम् उद्यानिकी विभाग के अधिकारियों को माइक्रो इरिगेशन के अंतर्गत 52 हजार हेक्टेयर कृषि भूमि को सिंचित करने का लक्ष्य इस वर्ष सितंबर माह तक पूर्ण करने के लिए कहा।

बैठक में सभी सहयोगी विभागों के राज्य नोडल अधिकारियों ने कहा कि डीएलआई 3 एवं डीएलआई 4 के वांछित लक्ष्यों को समय पर पूरा करने के पूरे प्रयास किये जाएंगे। अंत में श्री सूरजभान सिंह, परियोजना निदेशक, अटल भूजल योजना ने सभी उपस्थित अधिकारियों का धन्यवाद ज्ञापन किया।

———

मानसिंह/रवि